Document ID: 32010D0769

KOMISIJAS LĒMUMS
(2010. gada 13. decembris)
par kritēriju noteikšanu, kā sašķidrinātas dabasgāzes tankkuģos izmantojami tehnoloģiski paņēmieni kā alternatīva zema sēra satura flotes degvielu izmantošanai, izpildot prasības, kas noteiktas 4.b pantā Padomes Direktīvā 1999/32/EK, ar ko paredz sēra satura samazināšanu konkrētiem šķidrā kurināmā veidiem un kas grozīta ar Eiropas Parlamenta un Padomes Direktīvu 2005/33/EK par sēra saturu flotes degvielā
(izziņots ar dokumenta numuru C(2010) 8753)
(Dokuments attiecas uz EEZ)
(2010/769/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1999. gada 26. aprīļa Direktīvu 1999/32/EK, ar ko paredz sēra satura samazināšanu konkrētiem šķidrā kurināmā veidiem (1) un kas grozīta ar Eiropas Parlamenta un Padomes Direktīvu 2005/33/EK (2), un jo īpaši tās 4.c pantu,
tā kā:
(1)
Direktīvas 4.b pantā noteikts, ka pie piestātnēm Kopienas ostās noenkuroti kuģi no 2010. gada 1. janvāra nedrīkst izmantot flotes degvielu, kurā sēra saturs pēc masas pārsniedz 0,1 %. Tomēr šī prasība neattiecas uz degvielām, ko izmanto uz kuģiem, uz kuriem izmanto atzītas emisiju samazināšanas tehnoloģijas atbilstīgi 4.c pantam.
(2)
Direktīvas 4.c panta 4. punktā noteikts, ka dalībvalstis var atļaut kuģiem izmantot atzītu emisiju samazināšanas tehnoloģiju kā alternatīvu zema sēra satura flotes degvielas izmantošanai, kas atbilst 4.b panta prasībām, ar noteikumu, ka šie kuģi pastāvīgi panāk emisiju samazinājumu, kas ir vismaz vienāds ar to, kuru varētu sasniegt ar direktīvā noteiktajiem degvielas sēra satura normatīviem.
(3)
Direktīvas 4.c panta 3. punktā paredzēta kritēriju noteikšana tehnoloģiju izmantošanai visu valstu kuģiem slēgtās ostās, ostās un grīvās Kopienā saskaņā ar procedūru, kas izklāstīta direktīvas 9. panta 2. punktā. Šie kritēriji ir jāpaziņo SJO.
(4)
Sašķidrinātas dabasgāzes (SDG) tankkuģi bieži vien ir aprīkoti ar divu degvielas veidu dzinējiem, dzinējspēka iegūšanai un ar kravas apstrādi saistītām operācijām izmantojot iztvaikojušo gāzi un mazutu. Lai izpildītu minētajā direktīvā noteiktās prasības, vairums SDG tankkuģu, kas piestāj ES ostās, varētu izmantot emisiju samazināšanas tehnoloģiju, izmantojot flotes degvielu un iztvaikojušās gāzes maisījumu, lai sēra emisiju samazinātu līdz līmenim, kas atbilst vai ir zemāks nekā degvielām ar sēra saturu 0,1 %.
(5)
Ilgtermiņā iztvaikojušo gāzi piestātnēs varētu izmantot kā primāro degvielu, samazinot sēra emisiju vairāk, nekā varētu panākt, ievērojot direktīvā noteikto ierobežojumu sēra saturam degvielā.
(6)
Šajā lēmumā paredzētie pasākumi ir saskaņā ar atzinumu, ko sniegusi regulatīvā komiteja, kas izveidota saskaņā ar direktīvas 9. panta 2. punktu,
IR PIEŅĒMUSI ŠO LĒMUMU.
1. pants
Sašķidrinātas dabasgāzes tankkuģis (SDG tankkuģis) ir kravas kuģis, kas būvēts vai pielāgots un tiek izmantots sašķidrinātas dabasgāzes pārvadāšanai bez taras, kā noteikts Starptautiskajā kodeksā par to kuģu konstrukciju un aprīkojumu, kas pārvadā sašķidrinātas gāzes bez taras (IGC kodekss).
2. pants
Lai sasniegtu mērķi samazināt kuģu emisijas ar alternatīvu tehnoloģiskas samazināšanas paņēmienu, t. i., lietojot flotes degvielas un iztvaikojušās gāzes maisījumu, SDG tankkuģi izmanto un ievēro pielikumā noteiktos aprēķinu kritērijus.
Atrodoties Kopienas ostu piestātnēs, SDG tankkuģi drīkst izmantot alternatīvu tehnoloģiska samazinājuma paņēmienu, paredzot pietiekamu laiku, kas apkalpei nepieciešams, lai veiktu visas nepieciešamās darbības flotes degvielas un iztvaikojušās gāzes maisījuma izmantošanai pēc iespējas drīzāk pēc piestāšanas piestātnē un pēc iespējas vēlāk pirms piestātnes atstāšanas.
3. pants
Sēra emisijas samazinājumam, kas panākts, izmantojot 2. pantā minēto paņēmienu, ir jābūt vismaz tādam pašam, kāds būtu panākts, ievērojot direktīvā noteiktos ierobežojumus sēra saturam degvielā.
4. pants
Dalībvalstis pieprasa SDG tankkuģiem, kas izmanto alternatīvu tehnoloģiska samazinājuma paņēmienu un piestāj ostās, kuras atrodas to jurisdikcijā, sniegt sīku atskaiti kuģa žurnālā. Šajā nolūkā uz šiem kuģiem ir uzstādīts aprīkojums, lai nepārtraukti uzraudzītu un mērītu iztvaikojušās gāzes un flotes degvielas patēriņu.
5. pants
Dalībvalstis veic atbilstošus pasākumus, lai uzraudzītu un pārbaudītu alternatīvā tehnoloģiskā samazināšanas paņēmiena izmantošanu piestātnēs, pamatojoties uz panākto emisiju samazinājumu, ko nodrošina SDG tankkuģi.
6. pants
Šis lēmums ir adresēts dalībvalstīm.
Briselē, 2010. gada 13. decembrī

Labels: 14
20
7
8
15